Jahjaga, Itävallan ulkoministeri Sebastian Kurz ja uskonnollisia johtajia tammikuussa 2015.
**Atifete Jahjaga** (IPA: [ätɪf'e:tɛ jähj'ɑ:gä], s. 20. huhtikuuta 1975) on kosovolainen poliitikko, joka toimi Kosovon tasavallan presidenttinä vuosina 2011–2016. Hän oli itsenäisen Kosovon nuorin sekä ensimmäinen naispuolinen ja sitoutumaton presidentti. Ennen presidenttiyttään hän toimi Kosovon poliisivoimien apulaispäällikkönä. Sotilasarvoltaan hän on kenraalimajuri. Jahjaga oli kaudellaan korkeimmassa asemassa oleva nainen koko Kaakkois-Euroopassa.

Tausta ja koulutus
------------------

Jahjaga syntyi lounaisosassa maata Đakovicassa (albaniaksi Gjakovica), joka sijaitsee tuolloin Serbiaan ja siten Jugoslavian sosialistiseen liittotasavaltaan kuuluneen Kosovon lounaisosassa. Hänen isänpuoleiset juurensa ovat Pohjois-Albanian Berishassa. Jahjaga kävi koulunsa lukioon asti Đakovicassa. Vuonna 2000 hän valmistui Pristinan yliopiston oikeustieteellisestä tiedekunnasta. Lukuvuonna 2006–2007 hän opiskeli Leicesterin yliopiston poliisihallinnon ja rikosoikeuden täydennyskoulutusohjelmassa. Hän on myös saanut ammatillista koulutusta Yhdysvalloissa. Ammatillista jatkokoulutusta hän on saanut saksalaisessa "Turvallisuusopintojen eurooppalaisessa George C. Marshall-keskuksessa" (engl. *George C. Marshall European Center for Security Studies*, saks. *George C. Marshall Europäisches Zentrum für Sicherheitsstudien*), joka on Saksan ja Yhdysvaltain puolustusministeriöiden ylläpitämä akateeminen turvallisuustutkimuksen instituutti. Lisäksi Jahjaga on opiskellut FBI:n kansallisessa akatemiassa (*FBI National Academy*) Yhdysvalloissa.

Poliisiura
----------

Kosovon sodan jälkeen Jahjaga toimi kansainvälisen poliisin tulkkina. Kosovon sodan jälkeen hän kävi Kosovon poliisiakatemian ja eteni virassa majurin ja everstin kautta aina lopulta kenraalimajuriksi asti. Ensin hän palveli rajapoliisissa, mutta myöhemmin hänet siirrettiin koulutusosastolle.

Kosovon poliisin varapäällikkö Jahjaga toimi vuoden 2010 aikana virkaatekevänä poliisivoimien komentajana. Jahjaga herätti yhdysvaltalaisten upseerien ja diplomaattien huomion ja erityistilaisuuksissa hänet esiteltiin Yhdysvaltain korkeammilla edustajille. Hän tapasi George W. Bushin FBI:n akatemiaa käydessään sekä ulkoministeri Hillary Clintonin tämän Kosovon-vierailun aikana.

Kosovon presidentiksi
---------------------

21. maaliskuuta 2011 Kosovon parlamentti valitsi presidentiksi ainoan ehdokkaan miljonääriliikemies Behgjet Pacollin kolmen äänestyksen jälkeen. Äänestyksen aikana oppositio ulosmarssi parlamentista. 28. maaliskuuta Kosovon perustuslakituomioistuin kumosi vaalituloksen perustuslain vastaisena. Oppositio oli syyttänyt valinnassa olleen rikkomuksia, eikä Pacolli ollut saanut kahdella ensimmäisellä kierroksella tarvittavaa parlamentin 2/3 enemmistöä taakseen. Pacolli ei ollut myöskään albaanien parissa suosittu ehdokas hänen Venäjälle suuntautuvien liikesuhteiden takia. Pacolli erosi 30. maaliskuuta, jonka jälkeen seuraavasta päivästä alkaen viikon ajan ehti presidenttinä toimia parlamentin puhemies Jakup Krasniqi.

6. huhtikuuta 2011 Kosovon demokraattinen puolue, Kosovon demokraattinen liitto ja Uuden Kosovon liitto nimesivät Jahjagan presidenttiehdokkaakseen. Häntä tuki myös Yhdysvaltain Kosovon-suurlähettiläs Christopher Dell. 7. huhtikuuta Jahjaga valittiin Kosovon parlamentin äänestyksessä heti ensimmäisellä kierroksella. Sadasta kansanedustajasta 80 äänesti Jahjagaa ja 10 Suzan Novoberdalia.

Virkaanastujaispuheessaan Jahjaga ilmoitti päätavoitteekseen Kosovon jäsenyyden Euroopan unionissa ja Yhdistyneissä Kansakunnissa. "Koko Kosovon unelma on Euroopan unionin jäsenyys ja pysyvä ystävyys Yhdysvaltojen kanssa. Minä uskon ja olen vakuuttanut siitä, että unelmamme käy toteen.", hän sanoi ensimmäisessä puheessaan parlamentille.

Yksityiselämä
-------------

Atifete Jahjaga on naimisissa lääkäri Astrit Kuçin kanssa. Pariskunnalla ei ole lapsia.

Lähteet
-------

1. ↑  Thaci Sworn In As New Kosovo President *RadioFreeEurope/RadioLiberty*.  7.4.2016. Viitattu 2.11.2016.
2. ↑  Koha, "Në krye të Policisë së Kosovës, Atifete Jahjaga" (Arkistoitu – Internet Archive) *Shqip TIME.mk* 16. lokakuuta 2010 (luettu 6. huhtikuuta 2011)
3. ↑  "Atifete Jahjaga zgjidhet presidente e Republikës" *Telegrafi.com* (luettu 6. huhtikuuta 2011)
4. 1 2  "Kush do të na udhëheq" *Telegrafi.com* (luettu 7. huhtikuuta 2011)
5. ↑
6. ↑
7. ↑   (albaaniksi) (luettu 9. huhtikuuta 2011)
8. ↑  "Marrëveshja për Kosovën, presidente Atifete Jahjaga" *Telegrafi.com* (luettu 6. huhtikuuta2011)
9. ↑  RadioKosova, Live Broadcast of Press Conference, 6. huhtikuuta 2011
10. ↑  AFP, "Kosovo government, opposition reach deal to end impasse" *Google News* 6. huhtikuuta 2011 (luettu 6. huhtikuuta 2011)
11. ↑  "Atifete Jahjaga zgjidhet presidente e Kosovës" *Koha* 7. huhtikuuta 2011 (luettu 7. huhtikuuta 2011)
12. ↑  Ismet Jashari, "Kosovo swears in top woman cop as president" *AFP* 7. huhtikuuta 2011 (luettu 7. huhtikuuta 2011)

Aiheesta muualla
----------------

* Kuvia tai muita tiedostoja aiheesta **Atifete Jahjaga** Wikimedia Commonsissa